32000R1159
L 130/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1159/2000 НА КОМИСИЯТА
от 30 май 2000 година
относно мерките за информация и публичност, които да се предприемат от държавите-членки относно помощта, предоставяна от структурните фондове
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1260/1999 на Съвета от 21 юни 1999 г. за определяне на общите разпоредби относно структурните фондове (1), и по-специално член 53, параграф 2 от него,
като има предвид, че:
(1)
Член 46 от Регламент (EО) № 1260/1999 изисква предприемане на мерки за информация и публичност относно помощта, предоставяна от структурните фондове.
(2)
Член 34, параграф 1, буква з) от Регламент (EО) № 1260/1999 постановява, че отговорността за спазване на изискванията за изготвяне и разпространяване на информация се носи от управляващия орган, натоварен с осъществяването на пакета структурна помощ.
(3)
Член 46, параграф 2 от Регламент (EО) № 1260/1999 определя, че управляващият орган носи отговорност за разпространяването на информация за пакета структурна помощ, и по-специално за това да информира потенциалните крайни бенефициери, търговски и професионални субекти, икономическите и социалните партньори, органите, които насърчават равнопоставеността между мъже и жени и неправителствените организации относно възможностите, които предлага съответната помощ, както и за това да информира обществеността за ролята на Общността при оказването на съответната помощ и за резултатите от нея.
(4)
Член 46, параграф 3 изисква от държавите-членки да се консултират с Комисията и ежегодно да я информират за инициативите, предприемани във връзка с мерките за информация и публичност.
(5)
Член 18, параграф 3 и член 19, параграф 4 от Регламент (EО) № 1260/1999 предвиждат комплектната програмна документация за всяка една програма за действие или единен документ за програмиране да включва мерките, предвидени за разпространяване на информация за помощта в съответствие с член 46.
(6)
Член 35, параграф 3, буква д) от Регламент (EО) № 1260/1999 задължава Комитетите за мониторинг да разглеждат и приемат годишните и окончателни доклади за помощта преди препращането им в Комисията, а член 37, параграф 2 на същия регламент изисква докладите да отразяват стъпките, предприети от управляващия орган и от Комитетите за мониторинг за гарантиране на качеството и ефективността на мерките, предприети за разпространяване на информация за помощта. Член 40, параграф 4 предвижда, по-специално възможността при поискване резултатите от оценката за постигнатото да се предоставят на обществеността, като по отношение на междинните оценки, подлежащи на извършване не по-късно от 31 декември 2003 г., като за това е необходимо съгласието на Комитета за мониторинг.
(7)
Решение 94/342/ EО на Комисията от 31 май 1994 г. относно мерките, които държавите-членки следва да предприемат за изготвяне и разпространяване на информация за помощта, оказвана чрез структурните фондове и Финансовия инструмент за ориентиране на рибарството (ФИОР) (2) продължава да е в сила по отношение на помощ, отпусната в съответствие с Регламент (ЕИО) № 2052/88 на Съвета от 24 юни 1988 г. относно задачите на структурните фондове, тяхната ефективност, координиране на дейностите както помежду им, така и с операциите на Европейската инвестиционна банка и другите съществуващи финансови инструменти (3), според последните изменения и допълнения с Регламент (EО) № 3193/94 (4), както и в съответствие с регламентите, приети във връзка с прилагането на настоящия регламент.
(8)
Настоящият регламент е съгласуван с Комитета, посочен в член 147 от Договора, с Комитета по селскостопански структури и развитие на селските райони и с Комитета по структурите на рибното стопанство и аквакултурите. Мерките, предвидени в настоящия регламент, са съобразени със становището на Комитета за развитие и сближаване на регионите,
ПРИЕ НАСТОЯЩИЯ РЕГЛАМЕНТ:
Член 1
Детайлните разпоредби относно изготвяне и разпространяване на информация за помощта, предоставяна чрез структурните фондове в съответствие с Регламент (EО) № 1260/1999, са изложени в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага във всички държави-членки.
Съставено в Брюксел на 30 май 2000 година.